Lola Young

Lola Emily Mary Young (sündinud 4. jaanuaril 2001 Londonis) on inglise laulja ja laulukirjutaja. Tema tuntuim laul on 2024. aastal välja antud "Messy", mis jõudis Briti singlite edetabelis esikohale. 2024. aastal tegi Young koostööd Tyler, the Creatoriga albumi "Chromakopia" raames.
Lola Young on pälvinud nominatsioone mitmetele auhindadele. Ta oli nomineeritud 2021. aastal Briti muusikaauhindadel tõusva tähe kategoorias ning 2025. aastal parima popartisti kategoorias. Ta võitis 2025. aastal Ivor Novello auhinna tõusva tähe kategoorias.
Lapsepõlv ja haridus.
Lola Young kasvas üles Londonis Beckenhamis. Tema isa on Jamaica-Hiina päritolu ja ema on inglane. Ta õppis Beckenhamis Balgowani algkoolis, seejärel Kingsdale'i koolis ja hiljem Croydonis (Lõuna-Londonis) BRIT Schoolis. Tema bassimängijast kasuisa ja ema suunasid teda muusikaga tegelema, aga loomingulist arengut mõjutas ka vanatädi Julia Donaldson, kes on raamatu "The Gruffalo" autor. Kuueaastaselt alustas Lola klaveri- ja kitarriõpinguid ning võttis ka laulutunde.
Karjäär.
2013–2018: karjääri algus.
Lola Young õppis BRIT Schoolis, kus ta lihvis oma muusikalisi oskusi. 15-aastaselt võitis ta Open Mic UK lauluvõistluse lauluga "Never Enough". 2016. aastal astus Young üles CBBC saates "Got What It Takes?", kus ta jäi teiseks. Pärast BRIT Schooli lõpetamist 2018. aastal jätkas ta esinemist kohalikel kontsertidel ja avatud mikrofoni üritustel, kus ta pälvis Nick Shymansky (Amy Winehouse'i endise mänedžeri) ja Nick Huggetti (kes avastas Adele'i) tähelepanu. Neist kahest said peagi tema mänedžerid.
2019–2023: läbimurre ja debüütalbum.
2019. aastal sõlmis Young lepingu plaadifirmaga Island Records ja andis välja oma debüütsingli "6 Feet Under", millele järgnes EP "Intro". Tema järgmine EP "Renaissance" ilmus 28. aprillil 2020. Vaatamata COVID-19 pandeemiast tingitud väljakutsetele andis ta kontserte virtuaalselt ning jätkas muusika väljalaskmisega (näiteks singel "Woman"). 2021. aastal pälvis Young laiemat tähelepanu oma esinemisega saates "The Late Late Show with James Corden" ja oma versiooniga laulust "Together in Electric Dreams" John Lewise jõulureklaamis. Teda nomineeriti Briti muusikaauhindadel tõusva tähe kategoorias. Youngi debüütalbumi peasingel "Stream of Consciousness" ilmus 25. novembril 2022 ja sellele järgnes edukas Euroopa turnee. 2023. aastal ilmus album "My Mind Wanders and Sometimes Leaves Completely".
2024–olevik: "This Wasn't Meant for You Anyway".
Youngi teine ​​album "This Wasn't Meant for You Anyway" ilmus 21. juunil 2024. Selles on singlid "Wish You Were Dead", "Conceited", "Big Brown Eyes" ja plaatinaplaadi staatusega peasingel "Messy". "Messy" läks TikTokis viraalseks, mis suurendas märkimisväärselt laulja rahvusvahelist tuntust.
"Messy" oli Ühendkuningriigi singlite edetabeli esikohal neli nädalat, sellega seoses sai Youngist üks kahest briti naisartistist, kes on viimase aasta jooksul edetabelis esikohale jõudnud (teine ​​on Charli XCX). Pärast Dave'i looga "Starlight" 2022. aastal on Young noorim briti artist, kes on saanud Ühendkuningriigi singlite edetabelis esikoha. Lugu "Messy" tegi Youngist ka noorima Briti naissooloartisti, kes on jõudnud edetabelis esikohale pärast Dua Lipa 2017. aasta singlit "New Rules". 2025. aasta aprillis sai loost "Messy" Ühendkuningriigi enim voogedastav singel maailmas. "Messy" jõudis edetabelite tippu ka Austraalias, Iirimaal ja Belgias ning oli USA ja Kanada alternatiivraadio edetabeli esikohal. See jõudis esikümnesse veel Uus-Meremaal (4), Hollandis (5), Šveitsis (5), Norras (5), Prantsusmaal (6), Saksamaal (7), Kanadas (7), Austrias (7), Poolas (8), Rootsis (8) ja Taanis (8).
2024. aasta oktoobris tegi Young kaasa Tyler, the Creatori loos "Like Him", mis ilmus albumil "Chromakopia".
21. jaanuaril 2025 esines Young saates "The Tonight Show Starring Jimmy Fallon" looga "Messy". 11. aprillil 2025. aastal esines ta esimest korda Coachella festivalil.
16. mail 2025 andis Young välja singli "One Thing", mis on esimene singel tema kolmandalt stuudioalbumilt "I'm Only F**king Myself", mille ilmumisest ta teatas 18. juunil 2025 ja mis ilmus 19. septembril 2025. Ta andis 20. juunil 2025 välja singli "Not Like That Anymore", mis ilmus ka samal albumil.
Isiklikku.
Young on avalikult rääkinud, et tal diagnoositi 17-aastaselt skisoafektiivne häire. Ta vaevleb ka häälepaelte tsüstide käes, mis on põhjustanud tal probleeme laulmisega ning mille pärast on ta pidanud ka kontserte ära jätma. 2025. aastal tuli ta välja biseksuaalina.